## La Generalitat presenta el full de ruta per al desdoblament de la CV-95 amb un model de concessió publicoprivada

*** Vicente Martínez Mus ha destacat que esta actuació valorada en 180 milions d’euros permetrà “reforçar la vertebració del territori i dotar d’infraestructures que milloren la capacitat al Baix Segura”
* El Consell manté el compromís de crear un eix amb projecció de futur comptant amb la col·laboració publicoprivada**

La Generalitat ha presentat, davant dels alcaldes del Baix Segura, el full de ruta per al desenrotllament del desdoblament de la CV-95 entre Orihuela i Torrevieja, que serà fruit d’un model de col·laboració publicoprivada i al qual es preveu que es destinen 180 milions d’euros.

Així ho ha confirmat el conseller de Medi Ambient, Infraestructures i Territori, Vicente Martínez Mus, en la reunió celebrada a Torrevieja per a explicar este projecte i a on ha assenyalat que esta actuació, “demanada durant dècades, permetrà reforçar la vertebració del territori, dotar d’infraestructures que milloren la capacitat i la seguretat viària en la comarca”.

A més, el titular d’Infraestructures ha explicat que, encara que la tramitació és llarga, “el compromís del Consell és tindre acabat el projecte abans que finalitze la legislatura, a més que estiga aprovada la declaració d’impacte ambiental i que la licitació de la concessió estiga en marxa”.

L’actuació és molt important per a millorar la mobilitat i la qualitat de vida dels ciutadans, “especialment tenint en compte l’augment exponencial de població en època estival, que passa de 370.000 habitants a l’hivern a més d’1,2 milions a l’estiu”, ha destacat Martínez Mus.

A la reunió també ha assistit el secretari autonòmic d’Infraestructures i Transport, Javier Sendra, i la directora general d’Infraestructures Viàries, M. José Martínez Ruzafa. Allí, segons el conseller, s’ha tractat d’“adaptar el que s’ha treballat fins a la data a les necessitats de cada municipi”.

**Característiques del projecte**

La proposta de la Generalitat consistix en el desdoblament de la CV-95, que passarà d’un carril a dos per sentit, així com la construcció de variants per a traure el trànsit dels municipis per a on discorre la via (Orihuela, Bigastro, Jacarilla i San Miguel de Salinas).

La carretera CV-95, que connecta Orihuela amb la costa de Torrevieja, té 26,5 quilòmetres de longitud. Es tracta d’una via convencional amb un carril de circulació per sentit, que travessa o voreja nombroses localitats. Això agreuja els problemes de capacitat i seguretat viària, especialment en l’entorn del nucli urbà d’Orihuela i a Torrevieja, a on la CV-95 és un carrer més d’una urbanització.

En esta línia, Martínez Mus ha recordat que, “en els últims 8 anys, la Generalitat ha mancat de planificació de les infraestructures necessàries per al progrés de la Comunitat Valenciana”. I ha assegurat als alcaldes del Baix Segura que, no obstant això, “este Consell manté el compromís de dotar esta comarca d’un eix ben integrat en el territori, segur, eficient, connectat i amb projecció de futur”.

Fecha: 23/04/2025